PATVIRTINTA

Lazdijų rajono savivaldybės tarybos

2008 m. lapkričio 14 d. sprendimu

Nr. 5TS-610

(Lazdijų rajono savivaldybės tarybos

2014 m. lapkričio d. sprendimo

Nr. redakcija)

**VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ LAZDIJŲ RAJONO SAVIVALDYBĖS TERITORIJOJE NUOSTATAI**

**I. BENDROSIOS NUOSTATOS**

1. Vietinės rinkliavos už leidimo įrengti išorinę reklamą Lazdijų rajono savivaldybės teritorijoje nuostatai (toliau – nuostatai) nustato rinkliavos dydžius, rinkliavos apskaičiavimo, mokėjimo tvarką, lengvatų taikymą, kontrolę ir atsakomybę.

2. Vietinė rinkliava už leidimo įrengti išorinę reklamą Lazdijų rajono savivaldybės teritorijoje (toliau – Rinkliava) yra Lazdijų rajono savivaldybės tarybos sprendimu nustatyta rinkliavos mokėtojams privaloma įmoka, galiojanti Lazdijų rajono savivaldybės (toliau – savivaldybė) teritorijoje ir įskaitoma į savivaldybės biudžetą.

3. Išorinė reklama įrengiama vadovaujantis visais įrengimo metu galiojančiais išorinės reklamos skleidimą bei reklamos įrengimą reglamentuojančiais teisės aktais ir taisyklėmis.

4. Pagrindinės **šiuose nuostatuose** vartojamos sąvokos:

**Leidimas –** savivaldybės administracijos išduotas dokumentas, suteikiantis teisę asmenims įrengti ir eksploatuoti išorinę reklamą savivaldybės teritorijoje (toliau – leidimas);

**Reklama** – bet kokia forma ir bet kokiomis priemonėmis skleidžiama informacija, susijusi su asmens ūkine, komercine, finansine ar profesine veikla, skatinanti įsigyti prekių ar naudotis paslaugomis, įskaitant nekilnojamojo turto įsigijimą, turtinių teisių ir įsipareigojimų perėmimą;

**Išorinė reklama** – reklama, kurios pateikimo priemonės yra ne patalpose. Šioms pateikimo priemonėms priskiriamos įvairios specialios (stendai, skydai, stulpai, vitrinos, iškabos ir pan.) ir pritaikytos (pastatų sienos, stogai, laikinieji statiniai, transporto priemonės, oro balionai ir pan.) reklamos pateikimo priemonės;

**Trumpalaikė išorinė reklama –** tai vienkartinė trumpalaikė (iki 1 mėnesio) įvykio, renginio, akcijos ir pan. išorinė reklama (pranešimas, kvietimas), pateikiama specialiai tam skirtose vietose;

**Reklaminis įrenginys** – speciali reklamos pateikimo priemonė (stendas, skydas, stulpas, vitrina ir pan.);

**Reklamos plotas –** reklaminio objekto paviršiaus plotas erdvėje (žymimas kvadratiniais metrais);

**Reklamos vieta** – vieta, skirta reklaminiam įrenginiui įrengti.

5. Norintieji įrengti išorinę reklamą savivaldybės teritorijoje privalo vadovautis Lietuvos Respublikos reklamos įstatymu.

**II. RINKLIAVOS OBJEKTAS**

6. Rinkliava renkama už leidimo įrengti išorinę reklamą savivaldybės teritorijoje išdavimą.

**III. RINKLIAVOS MOKĖTOJAI**

7. Rinkliavą moka fiziniai ir juridiniai asmenys,norintys įrengti išorinę reklamą savivaldybės teritorijoje.

1. **IV. RINKLIAVOS DYDŽIAI**

8. Rinkliavos dydžius nustato savivaldybės taryba.

9. Rinkliavos dydžiai:

9.1. už leidimo įrengti išorinę reklamą savivaldybės teritorijoje išdavimą metams už 1 kv. m reklamos ploto – 58 Eur;

9.2. už leidimo įrengti trumpalaikę (iki 1 mėnesio) išorinę reklamą masinių renginių, švenčių, parodų, akcijų metu tam tikslui numatytose savivaldybės vietose išdavimą – 0,6 Eur už 1 kv. m reklamos ploto vienai dienai.

**V. RINKLIAVOS APSKAIČIAVIMAS**

10. Rinkliava už leidimo įrengti išorinę reklamą savivaldybės teritorijoje išdavimą apskaičiuojama taip:

R=S×D×T, kur

R – apskaičiuota Rinkliava (Eur);

S – reklamos plotas (m2);

D – 1 m2 reklamos Rinkliavos dydis (Eur);

T – leidimo galiojimo terminas (metų skaičius sveikais skaičiais, o išduodant leidimą įrengti trumpalaikę išorinę reklamą – dienų skaičius sveikais skaičiais).

**VI. RINKLIAVOS RINKIMO TVARKA**

11. Rinkliava (įmokos kodas 53559) sumokama į Valstybinės mokesčių inspekcijos prie Lietuvos Respublikos finansų ministerijos (kodas 188659752) sąskaitą Nr. LT247300010112394300, esančią AB banke „Swedbank“, banko kodas 73000.

12. Apskaičiuota Rinkliava mokama prieš išduodant leidimą įrengti išorinę reklamą.

13. Leidimas įrengti išorinę reklamą išduodamas savivaldybės administracijos direktoriaus nustatyta tvarka.

14. Savivaldybės taryba atskiru sprendimu gali Rinkliavos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

15. Kad Rinkliava sumokėta, patvirtina pateiktas mokėjimą įrodantis dokumentas ar jo kopija, patvirtinta fizinio ar juridinio asmens atstovo parašu.

1. **VII. LENGVATOS RINKLIAVOS MOKĖTOJAMS**

16. Rinkliavos lengvatos asmenims suteikiamos atskiru savivaldybės tarybos

sprendimu.

17. Rinkliava neimama už leidimo įrengti išorinę reklamą (taip pat trumpalaikę išorinę reklamą) išdavimą iš savivaldybės biudžetinių įstaigų ir viešųjų įstaigų, kurių savininkas ar vienas iš dalininkų yra savivaldybė.

1. **VIII. RINKLIAVOS GRĄŽINIMO TVARKA**

18. Rinkliava grąžinama, kai Rinkliavos mokėtojas pateikia Valstybinei mokesčių inspekcijai prie Lietuvos Respublikos finansų ministerijos prašymą ir savivaldybės administracijos direktoriaus pažymą, patvirtinančią Rinkliavos grąžinimo priežastis:

18.1. kai sumokėta daugiau negu nustatytas Rinkliavos dydis;

18.2. jeigu nebuvo išduotas leidimas, už kurį sumokėta Rinkliava;

18.3. jei nebuvo pradėti vykdyti veiksmai, nurodyti leidime, už kurį sumokėta Rinkliava.

1. **IX. RINKLIAVOS RINKIMO KONTROLĖ**

19. Vietinės rinkliavos už leidimą įrengti išorinę reklamą savivaldybės teritorijoje rinkimą kontroliuoja Valstybinė mokesčių inspekcija prie Lietuvos Respublikos finansų ministerijos, Lietuvos Respublikos valstybės kontrolė ir savivaldybės kontrolierius.

**X. ATSAKOMYBĖ UŽ RINKLIAVOS RINKIMO TVARKOS PAŽEIDIMUS**

20. Asmenys, pažeidę Lietuvos Respublikos rinkliavų įstatymą ar su juo susijusius kitus teisės aktus, atsako Lietuvos Respublikos įstatymų nustatyta tvarka.

1. **XI. BAIGIAMOSIOS NUOSTATOS**

21. Pasikeitus Lietuvos Respublikos teisės aktams, Rinkliavos nuostatai keičiami savivaldybės tarybos sprendimu.

\_\_\_\_\_\_\_\_\_\_\_\_\_\_